Kasu-kasuan

Ang **kasu-kasuan** o **kasukasuan** (Ingles: *joint*) ay ang lokasyon ng **sugpungan**, **sugpong**, **hugpong**, **hugpungan**, **palahugpungan** o **datigan** kung saan dalawa o higit pang bilang ng mga buto ang nagduduop, nagkakadikit, o nag-uugnayan.  Binuo silang nagpapahintulot ng galaw at nagbibigay ng suportang mekanikal, at kinaklasipika ayon sa kayarian o istruktura at ayon sa tungkulin o punksiyon.

## Klasipikasyon 
thumb|right|Paglalarawang iginuhit ng isang diskong interbertebral, isang kasu-kasuang mabutong-mura.
thumb|right|Paglalarawang iginuhit ng isang kasu-kasuang sinobyal (diartrosis).

Pangunahing pinagtitipun-tipon ang mga kasu-kasuan batay sa kayarian at tungkulin.  Ang pangkayariang klasipikasyon ay napag-aalaman sa pamamagitan ng kung paanong dumirikit sa bawat isa ang mga buto.  Samantala, nalalaman naman ang klasipikasyong pangtungkulin sa pamamagitan ng antas ng galaw sa pagitan ng mga butong nagsasagawa ng artikulasyon (tinatawag ding **artikulasyon** ang kasu-kasuan).  Sa pagsasagawa, mayroong pagkakapatung-patong sa pagitan ng dalawang mga uri ng mga klasipikasyon.

### Klasipikasyong pangkayarian 
Pinapangalanan at hinahati sa klasipikasyong istruktural ang mga kasu-kasuan ayon sa kung paano kumakabit ang mga buto sa bawat isa.  Mayroong tatlong pangkayariang pagpapangkat ang mga kasu-kasuan:

* kasu-kasuang mahibla - pinagdirikit ng mahiblang tisyung pangkunekta
* kasu-kasuang kartilahiyoso - pinagdirikit ng butong mura
* kasu-kasuang sinobyal - hindi tuwirang magkadikit

### Klasipikasyong punksiyonal 
Maaari ring pagpangkat-pangkatin ang mga kasu-kasuan ayon sa tungkulin ng mga ito, sa pamamagitan ng degri o antas ng mobilidad o paggalaw na pinapahintulot ng mga ito:

* sinartrosis - nagpapapayag ng kaunti o walang paggalaw.  Karamihan sa mga kasu-kasuang sinartrosis ang kasu-kasuang may pibra (halimbawa: sugpungan ng mga buto sa bao ng bungo). 
* ampiartrosis - nagpapahintulot ng bahagyang pagkilos.  Karamihan sa mga kasu-kasuang ampiartrosis ang mga kasu-kasuang mabutong-mura (halimbawa: gulugod).
* diartrosis - nagpapahintulot ng samu't saring mga galaw.  Lahat ng mga kasu-kasuang diartrosis ang kasu-kasuang sinobyal (halimbawa: balikat, balakang, siko, tuhod, atbp.), at ang mga salitang "diartrosis" at "kasu-kasuang sinobyal" ay itinuturing na magkatumbas ng *Terminologia Anatomica*.

### Klasipikasyong biyomekanikal 
Maaari ring iklasipika ang mga kasu-kasuan batay sa kanilang anatomiya o sa kanilang mga pag-aaring katangiang biyomekanikal.  Ayon sa klasipikasyong anatomikal, nahahati ang mga kasu-kasuan ayon sa *payak* at *tambalan*, depende sa bilang ng mga butong kasangkot, at sa mga kasu-kasuang *salasalabat* at *pinagsama* (tinatawag ding *kumbinasyon* o *palakipan*):
# Kasu-kasuang payak: 2 kalatagan ng artikulasyon (halimbawa: kasu-kasuang pambalikat, kasu-kasuan ng balakang)
# Kasu-kasuang tambalan: 3 o mahigit pang kalatagan ng artikulasyon (halimbawa: kasu-kasuang radyokarpal)
# Kasu-kasuang salasalabatt: 2 o mahigit pang kalatagan ng artikulasyon at isang diskong artikular o meniskus (halimbawa: kasu-kasuang pangtuhod)

### Klasipikasyong anatomikal
Pang-anatomiyang mapagtitipun-tipon ang mga kasu-kasuan ayon sa sumusunod na mga pangkat:

# Mga artikulasyon ng kamay
# Mga kasu-kasuan ng siko
# Mga kasu-kasuan ng galang-galangan
# Mga artikulasyon ng kili-kili
# Mga kasu-kasuang isternoklabikular
# Mga artikulasyong panggulugod
# Mga kasu-kasuang temporomandibular
# Mga kasu-kasuang sakro-iliak
# Mga kasu-kasuang pambalakang
# Mga kasu-kasuan ng tuhod
# Mga artikulasyon ng paa

## Mga sanggunian 
Kategorya:Anatomiya ng tao
Kategorya:Anatomiya ng hayop
Kategorya:Sistemang pangkalansay